Man vas ná 2 fietsryers sterfFietsryongeluk op 6 Februarie 2016 op die M4 naby Broadway-afrit Foto: Rescue Care ŉ Man is in hegtenis geneem op aanklag van vermoedelike dronkbestuur en strafbare manslag nadat twee fietsryers Sondagoggend dood is toe hy hulle op ŉ snelweg in Durban getref het. “Die 33-jarige man sal na verwagting binnekort in die hof verskyn,” het brig. Jay Naicker, woordvoerder van die polisie, gesê. Maroela Media het vroeër berig die ongeluk het kort ná 05:00 op die M4, ook bekend as Ruth First-snelweg, plaasgevind. Die twee fietsryers was deel van ŉ groep van 40 fietsryers wat verby die Hypermarket-by-the-Sea gery het, toe ŉ motor in hulle ingeploeg het. Chris Botha, woordvoerder van Netcare 911, het bevestig die twee mans is dood voor paramedici by die toneel opgedaag het. Garrith Jamieson, woordvoerder van Rescue Care, het gesê die bestuurder van die motor het geringe beserings opgedoen. Die groep fietsryers was glo besig om te oefen. ‎Die 33-jarige man is egter nie die enigste persoon wat op die toneel in hegtenis geneem is nie. “Die Durban-Noord-polisie en die polisie se ongelukeenheid was op die toneel toe ŉ ander bestuurder een van die amptelike voertuie gestamp het,” het Naicker bygevoeg. “Die man is ook in hegtenis geneem op aanklag van vermoedelike dronkbestuur en roekelose of nalatige bestuur.” Dié man sal ook binnekort in die Durbanse landdroshof verskyn. Zinhle Mngomezulu, woordvoerder van die KwaZulu-Natalse Padverkeersinspektoraat, het gesê dit is onwettig om met ŉ fiets op ŉ snelweg te ry, tensy dit ŉ “beheerde geleentheid” is, byvoorbeeld ŉ wedren waar padverkeersowerhede die verkeer beheer en beperk. Sy het ook gesê dit is onwettig vir voetgangers om op ŉ snelweg te wees. Dit is nie dadelik duidelik of enige van die fietsryers in die groep aangekla word van fietsry op ŉ snelweg nie. Willies Mchunu, provinsiale LUR vir vervoer, het sy woede uitgespreek oor die afsterwe van die twee fietsryers, en teleurstelling oor die aantal dronkbestuurders wat gevang word. “Die getal padsterftes is kommerwekkend en moet veroordeel word. Ons doen ŉ beroep op elkeen om versigtig te bestuur in gebiede wat deur fietsryers gebruik word, aangesien hulle ook ŉ reg op ons paaie het,” het Mchunu gesê. “As ŉ regering sal ons ons veldtogte opskerp om veiligheid vir fietsryers‎ te bevorder, en ons sal saam met alle rolspelers en belanghebbendes werk. Dit is onaanvaarbaar dat ŉ bestuurder, wat glo verantwoordelik is vir hierdie voorval, boonop [vermoedelik] onder die invloed van alkohol was,” het Mchunu bygevoeg. “Die feit dat nog ŉ bestuurder binne die omgewing van die toneel ook [vermoedelik] onder die invloed van alkohol bestuur het, is ŉ aanduiding dat mense die wet minag en doelbewus verantwoordelik is vir die dood van ander padgebruikers. Ons betoon ons diepste meegevoel met die families van die twee fietsryers.” Meer as 444 motoriste is tydens die feesseisoen in die provinsie in hegtenis geneem vir dronkbestuur.